“มท.1” จ่อชง “ครม.” เคาะงบ 2.23 พันลบ. ลดค่า Ft ก.ย.
“มท.1” จ่อชง ครม.เคาะงบ 2.23 พันลบ. ลดค่า Ft ก.ย.65 สำหรับบ้านอยู่อาศัยที่ใช้ไฟฟ้าไม่เกิน 500 หน่วยต่อเดือน หวังบรรเทาค่าใช้จ่ายประชาชน
“มท.1” จ่อชง "ครม." เคาะงบ 2.23 พันลบ. ลดค่า Ft ก.ย.65 หวังบรรเทาค่าใช้จ่ายประชาชน
27 ก.ย. 2565

พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า จากสถานการณ์ราคาพลังงานอันเนื่องมาจากปัญหาความขัดแย้งในภูมิภาคยุโรป ประกอบกับความต้องการใช้พลังงานของโลกที่คาดว่าจะเพิ่มขึ้นตามรอบฤดูกาล ทำให้คาดว่าราคาพลังงานของประเทศจะมีแนวโน้มปรับตัวเพิ่มขึ้น
ดังนั้น เพื่อบรรเทาผลกระทบในการลดภาระค่าครองชีพให้แก่ประชาชนผู้ใช้ไฟฟ้า กระทรวงมหาดไทยจึงได้เสนอมาตรการเร่งด่วนแก่ที่ประชุมคณะรัฐมนตรี (ครม.) ขอส่วนลดอัตราค่าไฟฟ้าผันแปร (ค่า Ft) ให้แก่ผู้ใช้ไฟฟ้าประเภทบ้านอยู่อาศัยและประเภทกิจการขนาดเล็ก (ไม่รวมส่วนราชการและรัฐวิสาหกิจ) ที่มีการใช้ไฟฟ้าไม่เกิน 300 หน่วยต่อเดือน ประจำเดือน พ.ค. – ส.ค. 2565 ไปแล้วนั้น
ทั้งนี้เพื่อเป็นการบรรเทาภาระค่าใช้จ่ายของประชาชนอย่างต่อเนื่อง กระทรวงมหาดไทย จึงเสนอขอความเห็นชอบให้การไฟฟ้านครหลวง (กฟน.) และการไฟฟ้าส่วนภูมิภาค (กฟภ.) ใช้จ่ายในวงเงิน 2,231,102,000 บาท สำหรับค่าไฟเดือน ก.ย. 2565 เพื่อให้ส่วนลดอัตราค่าไฟฟ้าให้แก่ผู้ใช้ไฟฟ้าประเภทบ้านอยู่อาศัยที่ใช้ไฟฟ้าไม่เกิน 500 หน่วยต่อเดือน โดยเป็นกรอบวงเงินของ กฟน. 419,995,000 บาท และเป็นกรอบวงเงินของ กฟภ. จำนวน 1,811,107,000 บาท
“รัฐบาลโดยนายกรัฐมนตรีให้แนวทางสำคัญในการทำงานเพื่อช่วยเหลือประชาชนที่ได้รับผลกระทบให้มากที่สุด ในรูปแบบและวิธีการที่เหมาะสม จากงบประมาณที่มีจำกัด ซึ่งต้องการให้เกิดผลกระทบต่อประชาชนน้อยที่สุด รวมทั้งแบ่งเป็นมาตรการระยะสั้นช่วยเหลือทันที เพื่อบรรเทาความเดือดร้อน และมาตรการช่วยเหลือระยะยาว เพื่อให้การเติบโตอย่างยั่งยืน ซึ่งกระทรวงมหาดไทยสั่งการไปยังหน่วยงานที่เกี่ยวข้องในสังกัด ทั้งในส่วนกลาง และส่วนภูมิภาคร่วมพิจารณาแนวทางการแก้ไขปัญหาและดำเนินมาตรการต่างๆ อย่างต่อเนื่อง เพื่อบรรเทาความเดือดร้อนให้ครอบคลุมทุกมิติ” รมว.มหาดไทย กล่าว